|  |  |
| --- | --- |
| ПРЕДЛАГАЧ: | Владата на Република Македонија |
| ПРЕТСТАВНИЦИ: | м-р Иво Ивановски, министер за информатичко општество и администрација  Марта Арсовска Томовска, заменик на министерот за информатичко општество и администрација |
| ПОВЕРЕНИЦИ: | Јахи Јахија, државен секретар во Министерството за информатичко општество и администрација,  Ромео Деребан, директор на Државниот управен инспекторат |

ПРЕДЛОГ НА ЗАКОН ЗА ОСНОВАЊЕ НА ДРЖАВНА КОМИСИЈА ЗА ОДЛУЧУВАЊЕ ВО ВТОР СТЕПЕН ВО ОБЛАСТА НА ИНСПЕКЦИСКИОТ НАДЗОР И ПРЕКРШОЧНАТА ПОСТАПКА

.

Скопје, септември 2013 година

ВОВЕД

I. ОЦЕНКА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИТЕ ЗА ДОНЕСУВАЊЕ НА ЗАКОНОТ

Во правниот систем на Република Македонија, до сега не беше регулирано правото на жалба против одлуките за прекршок што се донесени од орган на државната управа или организација и друг орган што врши јавни овластувања, кога со закон е пропишано тие да одлучуваат во прекршочна постапка. Во овие случаи лицето против кое е донесена таквата одлука имаше право директно да заведе управен спор. Со таквото решение Управниот суд беше доведен во ситуација постојано да прима тужби против одлуки за прекршоци, кои се во огромен број и не може навремно да бидат решени. Со цел да се надмине ваквата состојба, како и да им се овозможи право на жалба на граѓаните и во одлуки донесени во прекршочна постапка пред тело кое ќе биде специјализирано за таа област и кое поефикасно ќе ги решава жалбите потребно е да се формира Државна комисија која се покажа како ефикасно решение во одно на одлучувањето во управна постапка и постапка од работен однос во втор степен.

Во однос на одлучувањето во втор степен во областа на инспекцискиот надзор, досега беше предвидено во вакви случаи жалба да се поднесува до функционерот кој раководи со органот ви чии рамки се наоѓа инспекциската служба која го донела инспекцискиот акт, а функционерот има обврска да формира комисија составена од три члена која ќе решава по овие жалби. Меѓутоа со ваквото решение не се запазува начелото на деволутивност при решавање во постапка по жалба, особено во оние инспекциски служби кои се формирани како организациони единици затоа што во основа истиот орган решава и во прв и во втор степен.

Со формирањето на посебна Државна комисија која ќе решава во втор степен во областа на инспекцискиот надзор и прекршочната постапка, од една страна ќе им се гарантира правото на жалба на граѓаните против наведените одлуки, а од друга страна ќе се овозможи поголема ефикасност, економичност и стручност на решавањето на истите.

II. ЦЕЛИТЕ, НАЧЕЛАТА И ОСНОВНИТЕ РЕШЕНИЈА

Целите кои треба да се постигнат со предлогот е да се:

* Гарантирање на правото на жалба во областа на инспекцискиот надзор и прекршочната постапка ;
* ефикасност, економичност и стручност во решавањето на жалба во областа на инспекцискиот надзор и прекршочната постапка ;

Начелата на кои се заснова предлогот се истите на кои се заснова Законот за општата управна постапка.

Основните решенија во предлогот се основање на Државна комисија за одлучување во втор степен во областа на инспекцискиот надзор и прекршочната постапка.

III. ОЦЕНКА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОНОТ ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Предлогот на закон за основање на Државна комисија за одлучување во втор степен во областа на инспекцискиот надзор и прекршочната постапка има фискални импликации.

IV. ПРОЦЕНА НА ФИНАСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ И НАЧИНОТ НА НИВНОТО ОБЕЗБЕДУВАЊЕ, КАКО И ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

За спроведување на предложениот закон се потребни дополнителни финансиски средства од Буџетот на Република Македонија

ПРЕДЛОГ НА ЗАКОН ЗА ОСНОВАЊЕ НА ДРЖАВНА КОМИСИЈА ЗА ОДЛУЧУВАЊЕ ВО ВТОР СТЕПЕН ВО ОБЛАСТА НА ИНСПЕКЦИСКИОТ НАДЗОР И ПРЕКРШОЧНАТА ПОСТАПКА

Член 1

(1) Државната комисија за одлучување во втор степен во областа на инспекцискиот надзор и прекршочната постапка (во натамошниот текст: Државната комисија) е надлежна за решавање по жалби против решенија донесени во прв степен во инспекцискa постапкa.

(2) Државната комисија е надлежна за решавање и по жалби против одлуките за прекршок што се донесени од државен орган, орган на државната управа или организација и друг орган што врши јавни овластувања, кога со закон е пропишано да одлучуваат во прекршочна постапка.

(3) Во постапката за решавање по жалби Државната комисија ќе ги применува одредбите од Законот за општата управна постапка, Законот за прекршоците и Законот за инспекциски надзор, доколку со овој или друг закон поинаку не е уредено.

Член 2

(1) Државната комисија е државен орган кој е самостоен во својата работа и има својство на правно лице.

(2) Државната комисија има стручно-административна служба. На вработените во стручно-административната служба ќе се применуваат одредбите од законот со кој се регулираат правата и обврските на државните службеници.

(3) Изборот на членови на Државната комисија и вработувањето во стручно-административната служба се врши врз основа на критериумите на стручност и компетентност, а согласно начелото на соодветна и правична застапеност на припадниците на заедниците.

(4) Државната комисија се финансира од Буџетот на Република Македонија.

Член 3

(1) Државната комисија е составена од претседател и шест члена кои функцијата ја извршуваат професионално.

(2) Претседателот и членовите на Државната комисија ги избира по пат на јавен конкурс и ги разрешува Собранието на Република Македонија на предлог на Комисијата за прашања на изборите и именувањата на Собранието на Република Македонија.

(3) Претседателот и членовите на Државната комисија се избираат за период од пет години со право на повторен избор.

(4) За претседател на Државната комисија се избира лице кое е државјанин на Република Македонија, дипломиран правник и има најмалку шест години работно искуство на управни работи.

(5) За член на Државната комисија се избира лице кое е државјанин на Република Македонија, има завршено високо образование и има најмалку четири години работно искуство на управни работи.

(6) Членовите на Државната комисија од своите редови избираат заменик-претседател.

(7) Претседателот и членовите на Државната комисија не можат да бидат членови во органи и тела кои ги избира или именува Собранието на Република Македонија или Владата на Република Македонија.

(8) Коефициентот за плата за Претседателот и членовите на Државната комисија е 3.9.

Член 4

(1) На претседателот или членот на Државната комисија мандатот му престанува, ако:

- тоа сам го побара,

- наврши 64 години старост,

- настапи смрт на претседателот или членот.

(2) Претседателот или членот на Државната комисија се разрешува пред истекот на мандатот, ако:

- трајно ја загуби способноста за вршење на функцијата, што го утврдува Собранието на Република Македонија,

- е осуден со правосилна судска пресуда за кривично дело на безусловна казна затвор од најмалку шест месеци,

- врши работи кои се неспојливи со функцијата член или претседател на Државната комисија или

(3) Предлог за разрешување на претседателот и членот на Државната комисија може да поднесе и Владата на Република Македонија.

(4) За постоењето на причини за разрешување на претседателот или членот на Државната комисија пред истекот на мандатот, претседателот (или заменикот во случај на разрешување на претседателот) е должен да го извести Собранието на Република Македонија.

(5) Собранието на Република Македонија започнува постапка за утврдување на предлог за избирање на претседател и членови на Државната комисија најмалку три месеци пред истекот на нивниот мандат. Постапката за избирање треба да заврши најмалку 30 дена пред редовниот истек на мандатот на претседателот и членовите.

Член 5

Со деловник се уредува начинот на работењето и одлучувањето на Државната комисија.

Член 6

(1) Државната комисија за своето работење поднесува годишен извештај до Собранието на Република Македонија до крајот на март во тековната година за претходната година, за усвојување.

(2) На барање на Собранието на Република Македонија Државната комисија е должна да поднесе извештај и за период пократок од една година.

(3) Годишниот извештај особено содржи:   
 - број на примени предмети,   
 - број на решени предмети (отфрлени,одбиени и прифатени жалби),   
 - број на нерешени предмети,   
 - број на предмети за кои е покренат управен спор (одбиени и прифатени предмети) и   
 - статистичка анализа на постапките на правна заштита.

Член 7

Се забранува секој облик на влијание врз донесувањето на одлуките на Државната комисија, а особено секоја злоупотреба на јавните овластувања, заради влијаење на текот и исходот на постапката.

Член 8

(1) Во постапката пред Државната комисија по жалбa против одлукa за прекршок, подносителот на жалбата, плаќа надоместок за водење на постапката во износ од 10% од висината на глобата изречена со одлуката на прекршочниот орган, но не помалку од 20 евра во денарска противвредност и не повеќе од 5.000 евра во денарска противвредност.

(2) Во постапката пред Државната комисија по жалбa во областа на инспекцискиот надзор подносителот на жалбата, плаќа такса за жалба во висина утврдена со закон.

(3) Надоместокот од став (1) на овој член и таксата од став (2) на овој член се приход на Буџетот на Република Македонија.

Член 9

(1) По жалбените предмети Државната комисија одлучува на седница со мнозинство од вкупниот број членови.

(2) Државната комисија може да работи само доколку на седницата се присутни најмалку пет члена. На седниците на Државната комисија задолжително присуствува претседателот и/или неговиот заменик.

(3) Член на Државната комисија не може да биде воздржан при гласање.

(4) Седниците на Државната комисија не се јавни.

(5) За постапката за советување и гласање се води посебен записник. Записникот го потпишуваат сите присутни членови на Државната комисија и записничарот.

(6) Државната комисија одлучува во рок од 30 дена од денот на комплетирањето на списите на предметот.

(7) Кога Државната комисија постапува по изјавена жалба против решение кое еднаш било поништено и вратено на повторно решавање, постапувајќи по жалбата, Државната комисија сама ќе го реши предметот.

(8) Доколку Државната комисија не донесе решение во рокот од ставот (6) на овој член, подносителот на жалбата може да го извести Државниот управен инспекторат во рок од пет работни дена.

(9) Државниот управен инспекторат е должен во рок од десет дена од денот на приемот на известувањето од ставот (8) на овој член да изврши надзор во Државната комисија дали е спроведена постапката согласно закон и во рок од три работни дена од денот на извршениот надзор го известува подносителот на жалбата.

(10) Инспекторот од Државниот управен инспекторат по извршениот надзор согласно закон донесува решение со кое ги задолжува претседателот и членовите на Државната комисија во рок од десет дена да одлучат по поднесената жалба и да го известат инспекторот за донесениот акт. Кон известувањето се доставува копија од актот со кој одлучиле по поднесената жалба.

(11) Доколку претседателот и членовите на Државната комисија не одлучат во рокот од ставот (10) на овој член, инспекторот ќе поднесе барање за поведување на прекршочна постапка за прекршок утврден во Законот за управната инспекција против претседателот и членовите на Државната комисија и ќе определи дополнителен рок од пет работни дена, во кој претседателот и членовите на Државната комисија ќе одлучат по поднесената жалба за што во истиот рок ќе го известат инспекторот за донесениот акт. Кон известувањето се доставува копија од актот со кој претседателот и членовите на Државната комисија одлучиле по поднесената жалба. Инспекторот во рок од три работни дена го информира подносителот на жалбата.

(12) Доколку претседателот и членовите на Државната комисија не одлучат и во дополнителниот рок од ставот (11) на овој член, инспекторот во рок од три работни дена ќе поднесе пријава до надлежниот јавен обвинител и во тој рок ќе го извести подносителот на жалбата.

(13) Доколку инспекторот не постапи по известувањето од ставот (9) на овој член, подносителот на жалбата во рок од пет работни дена има право да поднесе приговор до писарницата на директорот на Државниот управен инспекторат. Доколку директорот нема писарница, приговорот се поднесува во писарницата на седиштето на Државниот управен инспекторат.

(14) Директорот на Државниот управен инспекторат е должен во рок од три работни дена да го разгледа приговорот од ставот (13) на овој член и доколку утврди дека инспекторот не постапил по известувањето од подносителот на жалбата согласно ставовите (9) и (10) на овој член и/или не поднесе пријава согласно ставовите (11) и (12) на овој член, директорот на Државниот управен инспекторат ќе поднесе барање за поведување прекршочна постапка за прекршок утврден во Законот за управната инспекција за инспекторот и ќе определи дополнителен рок од пет работни дена во кој инспекторот ќе изврши надзор во Државната комисија дали е спроведена постапката согласно закон и во рок од три работни дена од денот на извршениот надзор ќе го информира подносителот на жалбата.

(15) Доколку инспекторот не постапи и во дополнителниот рок од ставот (14) на овој член, директорот на Државниот управен инспекторат ќе поднесе пријава до надлежниот јавен обвинител против инспекторот и во рок од три работни дена ќе го извести подносителот на жалбата.

(16) Во случајот од ставот (15) на овој член, директорот на Државниот управен инспекторат, веднаш, а најдоцна во рок од еден работен ден, ќе овласти друг инспектор да го спроведе надзорот веднаш.

(17) Во случајот од ставот (16) на овој член, директорот на Државниот управен инспекторат во рок од три работни дена го известува подносителот на жалбата.

(18) Доколку директорот на Државниот управен инспекторат не постапи согласно ставот (14) на овој член, подносителот на жалбата може да поднесе пријава до надлежниот јавен обвинител во рок од осум работни дена.

(19) Доколку претседателот и членовите на Државната комисија не одлучат во рокот од ставот (12) на овој член, подносителот на жалбата може да поведе управен спор пред надлежниот суд.

(20) Постапката пред Управниот суд е итна.

Член 10

(1) Државната комисија може да побара од Инспекцискиот совет да издаде налог за вршење на инспекциски надзор над работата на определен субјект на надзорот до директорот на инспекторатот односно раководното службено лице на инспекциската служба, кога тоа е потребно заради целосно утврдување на фактичката состојба.

(2) Инспекцискиот совет е должен да го издаде налогот од став (1) на овој член во рок од 3 дена од денот на приемот на барањето.

Член 11

(1) При решавање по жалбите Државната комисија води записник.

(2) Записникот треба да содржи битни податоци за преземените дејствија, односно одлуките донесени на расправата.

(3) Записникот го потпишува претседателот, присутните членови и записничарот и е составен дел на предметот.

Член 12

Против решението на Државната комисија за работите од членот 1 ставовите (1) и (2) од овој закон може да се покрене управен спор пред надлежен суд.

Член 13

(1)Започнатите постапки по жалби против решенија на инспекторите пред комисите при органите на државната управа, другите државни органи и единиците на локална самоуправа и градот Скопје до отпочнувањето на примената на овој закон ќе се завршат од страна на комисиите во рок од шест месеци од денот на влегувањето во сила на овој закон.

(2) Решавањето на предметите започнати пред денот на влегување во сила на овој закон по кои е поведен управен спор ќе продолжи согласно со одредбите од овој закон.

(3) Законите со кои е утврдено правото на жалба против решенија на инспекторите пред комисите при органите на државната управа, другите државни органи и единиците на локална самоуправа и градот Скопје ќе се усогласат со одредбите од овој закон до денот на отпочнувањето на примената на овој закон.

(4) Законите со кои е пропишана надлежност на прекрочните органи да одлучуваат во прекршочна постапка ќе се усогласат со одредбите од овој закон до денот на отпочнувањето на примената на овој закон.

Член 14

Овој закон влегува во сила осмиот ден од денот на објавувањето во „Службен весник на Република Македонија”, а ќе отпочне да се применува шест месеци од денот на влегувањето во сила.

ОБРАЗЛОЖЕНИЕ

I. ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГОТ НА ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ИНСПЕКЦИСКИ НАДЗОР

Со донесувањето на предложениот закон ќе се формира посебна Државна комисија која ќе решава во втор степен во областа на инспекцискиот надзор и прекршочната постапка, со што од една страна ќе им се гарантира правото на жалба на граѓаните против наведените одлуки, а од друга страна ќе се овозможи поголема ефикасност, економичност и стручност на решавањето на истите.

Донесувањето на предложениот закон ќе има фискални имликации кои неможат во моментов да бидат утврдени бидејќи ќе зависат од бројот на вработените во стручната служба.

II. МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Нема.

III. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Последиците од предложените решенија се:

* Гарантирање на правото на жалба во областа на инспекцискиот надзор и прекршочната постапка ;
* Зголемување на ефикасноста, економичноста и стручноста во решавањето на жалба во областа на инспекцискиот надзор и прекршочната постапка ;